Skoolmeisies glo tydens sataniese ritueel vermoor | Maroela Media
Een van die skoolmeisies se liggame word verwyder. Foto: Masego Rahlaga / EWN
Die twee skoolmeisies van Johannesburg wat Woensdagoggend dood aangetref is, is glo tydens 'n sataniese ritueel vermoor, het EWN Donderdag berig.
Maroela Media het Woensdag berig die meisies, onderskeidelik 15 en 16 jaar oud, se liggame is in 'n veld in Dobsonville in Soweto aangetref. Die leerlinge van die George Khosa Sekondêre Skool het nog hul skoolklere aangehad. Hulle het snywonde aan hul hande en nekke gehad en daar was skeermeslemmetjies en swart gebrande kerse langs hul liggame.
Die polisie het aan EWN gesê hulle ondersoek die moontlikheid dat die meisies tydens 'n sataniese ritueel vermoor is en die polisie se okkulte-eenheid is betrokke by die ondersoek.
Een van die meisies het na bewering aan haar vriende gesê sy sal in 'n sataniese groep toegelaat word as sy iemand naby aan haar offer. Leerlinge by die skool het gesê hulle het Dinsdag die meisies saam met twee seuns die skool sien verlaat. Hulle beweer die seuns is deel van die sataniese groep.